Comair-hoof bedankErik Venter (Foto: ANA) Comair het Dinsdagaand die bedanking van sy uitvoerende hoof, Erik Venter, aangekondig. Venter het 23 jaar vir die lugvaartreus, wat British Airways en Kulula.com in Suid-Afrika bedryf, gewerk waarvan hy 13 jaar lank as uitvoerende hoof gedien het. Venter sal die maatskappy aan die einde van Julie vanjaar verlaat om sy eie belange na te streef, het Comair gesê. Geen nuwe aanstelling is nog in sy plek gemaak nie. Volgens Piet van Hoven, voorsitter van die Comair-raad, laat Venter die maatskappy in ŉ baie sterkter posisie agter nadat hy aan die stuur van sake was. “Toe [Venter] oorgeneem het, was Comair amper uitsluitlik van sy lugrederyondernemings afhanklik wat aan seisoen‑ en ekonomiese wisselvalligheid uitgelewer is. Hy het ons diversifikasiestrategie geformuleer en die leiding geneem,” het Van Hoven gesê. “Ander groepbesighede dra nou byna 30% van wins voor belasting by, ’n segment wat besig is om te groei.” Venter is maar die vyfde uitvoerende hoof in die 73 jaar wat die maatskappy bestaan. “Ek glo dat ek namens almal by Comair praat as ek sê dat Erik ’n versiende, uiters gerespekteerde leier en ’n wonderlike persoon is om mee saam te werk,” het Van Hoven gesê. “Hy sal gemis word, maar laat ’n sterk en ervare uitvoerende bestuurspan agter [aan hom te danke].”